Odločba Sveta

z dne 25. februarja 1992

o radijskih navigacijskih sistemih za Evropo

(92/143/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 84(2) Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker Mednarodna konvencija o varstvu človeškega življenja na morju iz leta 1974 (Solas 1974), sestavljena pod pokroviteljstvom Mednarodne pomorske organizacije (IMO), zahteva, da pogodbene strani zagotovijo vzpostavitev in vzdrževanje takih navigacijskih pripomočkov, ki so utemeljeni glede na obseg prometa in stopnjo tveganja;

ker se IMO v svoji Resoluciji A.666 (16) sklicuje na potrebo po svetovnem radijskem navigacijskem sistemu, pa tudi na možnost regionalne uporabe zemeljskih sistemov, kakršni so Chayka, Decca Navigator, Loran-C, Omega in Differential Omega;

ker Mednarodno združenje za pomorsko signalizacijo zatrjuje, da je za zadostitev potreb pomorske plovbe potreben zemeljski radijski navigacijski sistem vse dotlej, dokler ne bodo široko dostopni univerzalni satelitski sistemi in tudi potem, vzporedno s temi sistemi, v predvidljivi prihodnosti;

ker je v interesu Skupnosti, da zagotovi čim večjo stopnjo varnosti plovbe in varstva morskega okolja;

ker se je Obalna straža Združenih držav Amerike odločila, da zaključi svoje obveznosti Loran-C zunaj Združenih držav Amerike po letu 1994, in namerava ponuditi naprave Loran-C ustreznim državam gostiteljicam;

ker nameravajo nekatere države članice sodelovati pri enem ali več regionalnih sporazumih o ustanovitvi verig Loran-C, ki bodo pokrile severozahodno Evropo in severni Atlantik, Sredozemlje, Iberski polotok in Baltik, medtem ko je nekaj teh področij že pokrito z zemeljskimi sistemi, kakršna sta Decca in Omega;

ker državam članicam ni treba opustiti obstoječih radijskih navigacijskih sistemov, kakršna sta Decca in Omega, če izpolnjujejo svoje obveznosti v zvezi s sistemom Loran-C v skladu z regionalnimi sporazumi;

ker prav sistem Loran-C izpolnjuje mednarodne zahteve in njegova širša uporaba ne ovira razvoja satelitskih pripomočkov za plovbo, zlasti ker kombinirano pokritje s satelitom in sistemom Loran-C ponuja odlično stopnjo preverjanja sistema in nadaljevanje radijskega navigacijskega pokritja v korist pomorske varnosti in varstva okolja;

ker mora vzpostavitev regionalnih sistemov Loran-C zagotoviti koherentno in popolno pokritje evropskega pomorskega prostora, pri čemer se je treba čim bolj izogniti uvajanju dodatnih stroškov za uporabnike obstoječih zemeljskih radijskih navigacijskih sistemov,

SPREJEL NASLEDNJO ODLOČBO:

Člen 1

1. Brez poseganja v obstoječe radijske navigacijske sisteme države članice, ki sodelujejo ali pristopajo k regionalnim sporazumom Loran-C, to storijo tako, da izpolnijo mednarodne cilje.

2. Pri udeležbi v regionalnih sporazumih iz odstavka 1 države članice poskušajo doseči radijske navigacijske konfiguracije, ki bi zajele najširšo možno geografsko območje v Evropi in sosednjih vodah.

Člen 2

Komisija:

- zagotovi usklajevanje med državami članicami, ki sodelujejo pri regionalnih sporazumih iz odstavka 1, zato da se zagotovi združljivost verig Loran-C, uvedenih na regionalni ravni,

- spodbuja razvoj sprejemnikov, ki upošteva stalen razvoj satelitskih sistemov in razširitev sedanjega sistema Loran-C,

- nadaljuje svoje delo, zato da izdela radijski navigacijski načrt, v katerem bo upoštevan razvoj satelitskih navigacijskih sistemov, obstoječih zemeljskih sistemov in radijskih navigacijskih načrtov držav članic, in

- predlaga Svetu potrebne ukrepe, če bi bilo to potrebno.

Člen 3

Kot članice ali opazovalke Mednarodnega združenja za pomorsko signalizacijo države članice in Komisija podpirajo prizadevanja za vzpostavitev svetovnega radijskega navigacijskega sistema, ki vključuje evropske regionalne verige Loran-C, in sicer zato da se razširi obseg delovanja sistema Loran-C po vsem svetu, tako pa izboljša varnost plovbe in varstvo morskega okolja.

Člen 4

Ta odločba je naslovljena na države članice.

V Bruslju, 25. februarja 1992

Za Svet

Predsednik

Vitor Martins

[1] ULC 53, 28.2.1991, str. 71, in UL C 317, 7.12.1991, str. 16.

[2] ULC 280, 28.10.1991. str. 32.

[3] ULC 159, 17.6.1991, str. 22.

--------------------------------------------------